補史十忠詩 前左丞相江文忠公萬里弟萬頃
作者：劉壎
朝代：宋

paragraphs: 匡廬雲錦屏，鴻儒産其下。
風神儼如龍，夭矯莫可駕。
卷懷經濟具，婆娑洛中社。
怪事玉牀摇，清晝天忽夜。
突騎從何來，陰風飄屋瓦。
大臣義有死，欲避吾不暇。
庭前環止水，萬事付一捨。
從容友靈均，朝野動悲吒。
愍章極哀榮，汗簡誰記者。
倘有南熏書，季方足堪亞。